Source: https://romkat.ro/2019/03/15/visszakuldte-a-birosag-a-katolikus-iskola-letrehozoi-elleni-vadiratot/
Timestamp: 2019-05-21 15:38:06
Document Index: 1655157

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Visszaküldte a bíróság a katolikus iskola létrehozói elleni vádiratot | RomKat.ro
Főoldal Közelről Visszaküldte a bíróság a katolikus iskola létrehozói elleni vádiratot
Visszaküldte a bíróság a katolikus iskola létrehozói elleni vádiratot
A végzés kivonatát a romániai bíróságok portálján tették közzé. Az ügyben eljáró bírói testület elutasította a DNA két korábbi végzés elleni fellebbezését. Érvényben hagyta azt a 2017 decemberében kimondott végzést, amellyel a megyei törvényszék megsemmisítette a vádirat egy részét, és érvényben hagyta azt a végzést is, amellyel 2018 októberében a törvényszék visszaküldte az ügyet a DNA-nak – értesít az MTI.
Gogolák Csongor, Tamási Zsolt ügyvédje az MTI-nek úgy értékelte: erkölcsi győzelmet arattak a vádhatóság ellen. A táblabíróság ugyanis most már megfellebbezhetetlenül kimondta, hogy védencét egy rosszul elkészített, hiányos vádirat alapján állították a törvény elé: nem határozták meg a vádiratban az okozott kárt, nem azonosították és kérdezték ki a károsult személyeket. Az ügyvéd elmondta: a bíróság korábban is kérte a vádirat kiegészítését ezekkel a részletekkel.
„Ha az ügyésznek ez eddig nem sikerült, aligha tudja megtenni ezután” – jelentette ki. A kedvező végzés épp akkor született, amikor Szijjártó Péter külgazdasági és külügyminiszter ellátogatott a – bírósági ügy miatt megszüntetett, de azóta újraalapított – katolikus iskolába, a nemzeti ünnep alkalmából tartott marosvásárhelyi beszédében pedig köszönetet mondott a szülőknek, akik kitartottak az iskola mellett.
A DNA 2016 októberében kezdte vizsgálni a Római Katolikus Gimnázium 2014-es létrehozásának körülményeit, és 2017 szeptemberében emelt vádat ez ügyben Ștefan Someșan és Tamási Zsolt ellen. Az ügyészségi vizsgálat és az iskola létrehozásának részleteit rögzítő tanfelügyelőségi határozat bírósági felfüggesztése a Római Katolikus Gimnázium megszűnéséhez vezetett. A magyar kormány 2017 szeptemberében bejelentette: a tanintézet jogi státusának megszűnése miatt vétót emel Románia OECD-csatlakozása ellen, majd később, amikor Liviu Dragnea, a kormányzó Szociáldemokrata Párt (PSD) elnöke biztosította Orbán Viktor miniszterelnököt az iskola újraalapításáról, Magyarország visszavonta a vétót.
Az iskola újraalapításáról 2018 februárjában törvényt fogadott el a román parlament, ezt azonban a román alkotmánybíróság egy hónappal később alkotmányellenesnek minősítette. Az iskola végül az oktatási tárca tavaly augusztus 9-én elfogadott rendelete alapján nyithatta meg ismét kapuját a szeptemberi tanévkezdéskor, immár II. Rákóczi Ferenc Római Katolikus Gimnázium néven. A tanintézet élére ismét Tamási Zsoltot nevezték ki igazgatónak, aki februárban sikeresen versenyvizsgázott az igazgatói kinevezésért.
visszaküldött vádirat